Diari Oficial de la Generalitat Valenciana


Sumari del DOGV 6900, del 12-11-2012 (2012/10188)

RESOLUCIÓ de 7 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc entre la Generalitat i l'Institut de Biomecànica de València, per a l'establiment de vies de col·laboració permanent en l'àmbit de la medicina forense.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6900

Data del DOGV
:   12-11-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/10156


Data del document
:   07-11-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 7 de novembre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord marc entre la Generalitat i l'Institut de Biomecànica de València, per a l'establiment de vies de col·laboració permanent en l'àmbit de la medicina forense. [2012/10419]  
La Generalitat i l'Institut de Biomecànica de València han subscrit, després de la tramitació prèvia reglamentària, el 15 d'octubre de 2012, l'acord marc per a l'establiment de vies de col·laboració permanent en l'àmbit de la medicina forense.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 1006/2012, i que figura com a annex d'esta resolució.  
  
Valencia, 7 de novembre de 2012.- La directora general del Secretariat del Consell i Relacions amb Les Corts: Mª Teresa Lleó Alonso.  
  
  
  
Acord marc entre la Generalitat, a través de la Conselleria de Justícia i Benestar Social, i l'Institut de Biomecànica de València, per a l'establiment de vies de col·laboració permanent en l'àmbit de la medicina forense  
  
València, 15 d'octubre de 2012  
  
Reunits  
D'una banda, Jorge Cabré Rico, conseller de Justícia i Benestar Social, nomenat per mitjà del Decret 11/2011, de 28 de juliol, del president de la Generalitat, pel qual es nomenen consellers, secretària i portaveu del Consell.  
I d'una altra, Pedro Vera Luna, director de l'Institut de Biomecànica de València (d'ara en avant IBV), que actua en nom i representació d'este centre d'Innovació i Tecnologia, facultat per a la firma d'este acord marc, en virtut de les atribucions que li atorga l'article 21 dels Estatuts de l'IBV.  
En nom i representació d'ambdós entitats i reconeixent-se recíprocament capacitat d'obrar i obligar-se en virtut de la representació que tenen,  
  
Manifesten  
Primer. Que l'Institut de Biomecànica de València (IBV) es va constituir com una associació sense ànim de lucre. Es tracta d'un centre tecnològic que estudia el comportament del cos humà i la seua relació amb els productes, entorns i servicis que utilitzen les persones. Constituït com una associació sense ànim de lucre que serà regida pels Estatuts i per les lleis reguladores del dret d'associació.  
Segon. Que l'Institut de Medicina Legal de València (IMLV) és un òrgan tècnic dependent de la Conselleria de Justícia i Benestar Social, que té entre altres funcions, realitzar activitats de formació, docència i investigació en les distintes àrees de la medicina forense, segons el que establix l'article 1, en relació amb l'article 18 del Decret 62/2007, de 20 d'abril, del Consell, pel qual s'aprova el Reglament d'Organització i Funcionament del mencionat IMLV.  
  
Tercer. Que amb este conveni marc es tracta d'establir una relació de col·laboració que comprenga de manera sistemàtica tots aquells aspectes en què l'Institut de Medicina Legal de València (d'ara en avant IMLV) i l'IBV pogueren tindre mutu interés.  
Quart. Esta col·laboració ha de fer-se i presentar-se atenent els recíprocs interessos de les parts.  
Quint. Cada treball concret que siga desenrotllat serà objecte d'un conveni específic.  
Sext. En general, per a tots els treballs es comptarà amb la col·laboració del personal i les instal·lacions de l'IMLV i de l'IBV que en cada conveni específic es determinen.  
Amb este ampli sentit de col·laboració, s'establix el present acord marc de conformitat amb les següents:  
  
Clàusules  
  
Primera. Objecte de l'acord marc  
L'objecte del present acord marc és l'establiment de vies de col·laboració permanents obertes entre l'IMLV i l'IBV, en l'àmbit de la medicina forense.  
  
Segona. Objectius de l'acord marc  
Este acord marc perseguix establir convenis específics entre la conselleria amb competència en matèria de justícia i l'IBV que es definiran en cada cas concret però que genèricament tindran com a objectius:  
  
- Dissenyar i desenrotllar conjuntament iniciatives de formació i capacitació dels professionals de la medicina forense, centrades en el camp de la valoració funcional biomecànica.  
- Organitzar i celebrar jornades clíniques a iniciativa de l'IMLV, de l'IBV o d'ambdós, en l'àmbit de la valoració biomecànica.  
- Promoure projectes de col·laboració encaminats a la generació de coneixement en valoració biomecànica i fomentar la seua aplicabilitat en els camps d'actuació de la medicina forense.  
- Intercanviar informació i comunicació d'interés per a ambdós entitats.  
- Qualsevol altre que poguera resultar d'interés per a les parts.  
  
Tercera. Continguts dels convenis específics  
Cada treball, projecte i/o programa d'actuació en el context d'este acord marc serà objecte d'un conveni específic que haurà de considerar, entre altres, els aspectes següents:  
- Definició dels objectius que es perseguixen.  
- Descripció del pla de treball, que inclourà les distintes fases d'este i la cronologia del seu desenrotllament.  
- Pressupost total i mitjans materials i humans que requerisca, amb l'especificació de les aportacions de cada entitat.  
- Normes per a la coordinació, execució i seguiment de les activitats.  
- Noms de les persones, una per cada part, que es designaran per mutu acord i es responsabilitzaran de la marxa del Conveni.  
  
Quarta. Establiment de la comissió mixta  
Per a facilitar l'elaboració dels convenis específics, el seu seguiment i compliment, es constituirà una comissió mixta paritària integrada pel director de l'IMLV i el director de l'IBV, o les persones en qui deleguen, i un representant de cada part.  
Esta comissió es constituirà en el termini de trenta dies, comptats a partir de la data de la firma d'este acord marc.  
La Comissió Mixta aprovarà les seues normes internes de funcionament, i s'haurà de reunir quan ho sol·licite alguna de les parts i, almenys, una vegada a l'any.  
  
Quinta. Duració   
Este acord marc tindrà una duració de dos anys des del dia de la seua firma, prorrogable a períodes successius de dos anys per consentiment tàcit de les parts.  
  
Sexta. Rescissió   
En el cas que alguna de les parts desitge rescindir este acord marc, haurà de notificar-ho a l'altra per escrit amb una antelació mínima de tres mesos, a la data en què acabe el període de dos anys en què es trobe vigent.  
  
Sèptima. Règim econòmic  
Este acord marc no implicarà cap gasto perquè el seu objectiu és ressaltar l'interés d'ambdós parts a establir unes vies estables de cooperació que es traduïsquen en convenis específics de col·laboració.  
  
  
Octava. Jurisdicció competent  
Este acord marc té caràcter administratiu, per la qual cosa les parts queden sotmeses a la jurisdicció contenciosa administrativa per a dirimir els possibles conflictes que puguen sorgir en el seu compliment.  
  
  
I en prova de conformitat de tot això, firmen per triplicat i a un sol efecte el present acord marc en el lloc i la data abans indicats.  
  
  
Pel conseller de Justícia i Benestar Social: Jorge Cabré Rico.  
Per l'Associació d'Investigació Institut de Biomecànica de València: Pedro Vera Luna.